CELEX: 32020D1827
Language: sk
Date: 2020-05-26 00:00:00
Title: Rozhodnutie Komisie (EÚ) 2020/1827 z 26. mája 2020 o opatreniach SA.39990 – (2016/C) (ex 2016/NN) (ex 2014/FC) (ex 2014/CP) – ktoré vykonáva Belgicko v prípade spoločnosti Ducatt NV [oznámené pod číslom C(2020) 3287] (Iba holandské a francúzske znenie je autentické) (Text s významom pre EHP)

3.12.2020   
               
               
                  SK
               
               
                  Úradný vestník Európskej únie
               
               
                  L 406/62
               
            
         ROZHODNUTIE KOMISIE (EÚ) 2020/1827
         z 26. mája 2020
         o opatreniach SA.39990 – (2016/C) (ex 2016/NN) (ex 2014/FC) (ex 2014/CP) – ktoré vykonáva Belgicko v prípade spoločnosti Ducatt NV
         
            
               [oznámené pod číslom C(2020) 3287]
            
         
         (Iba holandské a francúzske znenie je autentické)
         (Text s významom pre EHP)
         EURÓPSKA KOMISIA
         so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
         so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
         po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,
         keďže:
         1.   POSTUP
         
         
                     (1)
                  
                  
                     Komisii bola doručená 28. novembra 2014 formálna sťažnosť, ktorú predložil nemecký výrobca skla GMB Glasmanufaktur Brandenburg GmbH (ďalej len „GMB“) a jeho materská spoločnosť Interfloat Corporation (ďalej len „Interfloat Group“) registrovaná v Lichtenštajnsku (ďalej spolu len „sťažovateľ“). Sťažovateľ tvrdil, že jeho priamy konkurent, spoločnosť Ducatt NV (ďalej len „spoločnosť Ducatt“), poberal neoprávnenú štátnu pomoc, ktorá bola nezlučiteľná s vnútorným trhom, od Flámskeho regiónu v Belgicku.
                  
               
                     (2)
                  
                  
                     Komisia listom z 19. mája 2016 informovala Belgicko, že rozhodla o začatí konania stanoveného v článku 108 ods. 2 prvom pododseku Zmluvy o fungovaní Európskej únie (ďalej len „ZFEÚ“), pokiaľ ide o údajnú štátnu pomoc poskytnutú spoločnosti Ducatt (ďalej len „rozhodnutie o začatí konania“).
                  
               
                     (3)
                  
                  
                     Rozhodnutie o začatí konania bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky k opatreniam uvedeným v rozhodnutí o začatí konania.
                  
               
                     (4)
                  
                  
                     Belgické orgány predložili svoje pripomienky týkajúce sa rozhodnutia o začatí konania 20. júna 2016 (3) a 19. júla 2016.
                  
               
                     (5)
                  
                  
                     Komisii boli doručené pripomienky od sťažovateľa 17. júna 2016, 18. augusta 2016, 13. septembra 2016 a 6. októbra 2016. Postúpila ich belgickým orgánom, ktoré k nim predložili pripomienky listom z 23. januára 2017.
                  
               
                     (6)
                  
                  
                     30. januára 2017 Komisia požiadala Belgicko o dodatočné informácie, belgické orgány ich predložili 27. marca 2017.
                  
               
                     (7)
                  
                  
                     Belgické orgány 14. júna 2017 informovali Komisiu o konkurze spoločnosti Ducatt k 20. máju 2017, Komisia sa následne stretla so zástupcami Belgicka 23. júna 2017.
                  
               
                     (8)
                  
                  
                     Komisia sa 5. júla 2017 stretla so sťažovateľom a jeho právnymi zástupcami.
                  
               
                     (9)
                  
                  
                     Belgické orgány 10. júla 2017 predložili Komisii dodatočné informácie, o ktoré požiadala na stretnutí 23. júna 2017.
                  
               
                     (10)
                  
                  
                     Komisia požiadala Belgicko o ďalšie informácie 20. novembra 2017, 22. júna 2018 a 31. januára 2020. Belgické orgány odpovedali 15. decembra 2017, 27. augusta 2018, 4. marca 2020 a 12. mája 2020.
                  
               
                     (11)
                  
                  
                     Komisia požiadala o dodatočné informácie aj správcov konkurznej podstaty spoločnosti Ducatt, a to 18. júla 2017, 25. júla 2017, 7. a 9. marca 2018, 16. mája 2018 a 28. januára 2019. Správcovia odpovedali 22. júla 2017, 6. marca 2018, 9. marca 2018, 30. marca 2018, 30. mája 2018 a 29. januára 2019.
                  
               
                     (12)
                  
                  
                     Komisia korešpondovala so sťažovateľom aj v týchto listoch: boli jej doručené listy od sťažovateľa 3. apríla 2018, 2. apríla 2019 a 26. januára 2020, odpovedala na ne 24. apríla 2018, 6. mája 2019 a 10. februára 2020. Medzi Komisiou a sťažovateľom sa takisto uskutočnili dva telefonické hovory, 26. júla 2018 a 27. marca 2019.
                  
               
                     (13)
                  
                  
                     Komisii bol 26. marca 2020 doručený list od sťažovateľa s formálnou žiadosťou konať podľa článku 265 ods. 2 ZFEÚ.
                  
               2.   SÚVISLOSTI
         
         2.1.   Príjemca
         
         
                     (14)
                  
                  
                     Spoločnosť Ducatt je spin-off spoločnosťou zo spoločnosti Emgo NV (ďalej len „Emgo“), ktorá je spoločným podnikom s účasťou 50/50 spoločností Philips a Osram, ktorý bol založený v roku 1966 ako výrobca sklenených bánk na výrobu žiaroviek a sklenených trubičiek na výrobu žiariviek. Spoločnosť Ducatt bola založená v novembri 2010 (vtedajším) manažérom pre inovácie spoločnosti Emgo (prostredníctvom spoločnosti Vercundus BVBA) a (vtedajším) manažérom pre financie a účtovníctvo spoločnosti Emgo (prostredníctvom spoločnosti ArsiCO BVBA).
                  
               
                     (15)
                  
                  
                     V dôsledku zmien v právnych predpisoch Európskej únie, ktoré zakazujú predaj žiaroviek od 1. septembra 2009, bol podnik so sklenými žiarovkami Emgo rozdelený a zlúčený so spoločnosťou Ducatt v januári 2011 s cieľom zachovať pracovné miesta a chrániť svoje know how v odvetví výroby skla. Cieľom manažmentu spoločnosti Ducatt bolo vstúpiť na trh so sklom pre solárne panely a od roku 2011 začala spoločnosť významne investovať do potrebných strojov.
                  
               
                     (16)
                  
                  
                     Okrem dvoch zakladajúcich spoločností, Vercundus BVBA a ArsiCO BVBA, spoločnosť Ducatt do rôznej miery spoluvlastnia alebo spoluvlastnili tieto právne subjekty: Limburgse Reconversie Maatschappij („LRM“), Participatie Maatschappij Vlaanderen („PMV“), Capricorn Cleantech Fund („CCF“), Quest for Growth („QFG“), Belfius, VF Capital („VFC“), VMF a Aro. Okrem toho určitý počet akcií istý čas vlastnila fyzická osoba, konkrétne […] (*).
                  
               2.2.   Sťažnosť
         
         
                     (17)
                  
                  
                     Sťažovateľ je výrobca skla pre solárne panely a priamy konkurent údajného príjemcu pomoci, spoločnosti Ducatt. Sťažovateľ tvrdí, že spoločnosti Ducatt bola poskytnutá neoprávnená štátna pomoc vo výške približne 70 miliónov EUR, ktorá je nezlučiteľná s vnútorným trhom, od štátom vlastnenej banky Belfius a od dvoch investičných spoločností, LRM a PMV, ktoré sú vo vlastníctve Flámskeho regiónu.
                  
               
                     (18)
                  
                  
                     Podľa sťažovateľa mala údajná pomoc formu poskytnutia úverov a navýšenia kapitálu za netrhových podmienok v čase založenia spoločnosti Ducatt v roku 2011. Táto pomoc bola použitá na vytvorenie spoločnosti a spustenie jej výroby a na priebežné pokrývanie jej strát.
                  
               3.   OPIS OPATRENÍ A OBSAH ROZHODNUTIA O ZAČATÍ KONANIA
         
         
                     (19)
                  
                  
                     Komisia začala formálne vyšetrovacie konanie s cieľom posúdiť, či tieto opatrenia v prospech spoločnosti Ducatt predstavovali štátnu pomoc v zmysle článku 107 ods. 1 ZFEÚ, a ak áno, či boli zlučiteľné s vnútorným trhom.
                  
               3.1.   Navýšenia kapitálu
         
         
                     (20)
                  
                  
                     V rozhodnutí o začatí konania Komisia vyjadrila pochybnosti, či boli tieto navýšenia kapitálu spoločnosťami LRM a PMV vo výške 32,44 milióna EUR poskytnuté za trhových podmienok:
                     
                                 a)
                              
                              
                                 […] EUR z navýšenia kapitálu 28. februára 2014 spoločnosťami LRM ([…] EUR) a PMV ([…] EUR);
                              
                           
                                 b)
                              
                              
                                 […] EUR z navýšenia kapitálu 4. júla 2014 spoločnosťami LRM ([…] EUR) a PMV ([…] EUR);
                              
                           
                                 c)
                              
                              
                                 […] EUR z úverov, ktoré boli následne konvertované na kapitál:
                                 
                                             i)
                                          
                                          
                                             […] EUR z úverov (úrok vo výške […] %) poskytnutých 21. decembra 2012 spoločnosťami LRM ([…] EUR) a PMV ([…] EUR), ktoré boli konvertované na majetkový podiel 5. decembra 2013 („úver 4“);
                                          
                                       
                                             ii)
                                          
                                          
                                             […] EUR z úverov (úrok vo výške 10 %) poskytnutých 27. septembra 2013 spoločnosťami LRM ([…] EUR) a PMV ([…] EUR), ktoré boli konvertované na kapitál 13. decembra 2013 („úver 5“);
                                          
                                       
                                             iii)
                                          
                                          
                                             […] EUR z úverov (úrok vo výške […] %) poskytnutých 28. novembra 2013 spoločnosťou LRM, ktoré boli konvertované na kapitál 28. februára 2014 („úver 6“);
                                          
                                       
                                             iv)
                                          
                                          
                                             […] EUR z úverov (úrok vo výške […] %) poskytnutých 16. decembra 2013 spoločnosťami LRM ([…] EUR) a PMV ([…] EUR), ktoré boli konvertované na kapitál 28. februára 2014 („úver 7“);
                                          
                                       
                                             v)
                                          
                                          
                                             […] EUR z preklenovacieho úveru vo výške […] EUR poskytnutého v polovici septembra 2015 spoločnosťou LRM (časť „úveru 13“);
                                          
                                       
                           
                                 d)
                              
                              
                                 […] EUR spojených s warrantmi, vykonanými na:
                                 
                                             i)
                                          
                                          
                                             […] EUR z 30. septembra 2014 spoločnosťami LRM ([…] EUR) a PMV ([…] EUR);
                                          
                                       
                                             ii)
                                          
                                          
                                             […] EUR z 27. októbra 2014 spoločnosťami LRM ([…] EUR) a PMV ([…] EUR);
                                          
                                       
                                             iii)
                                          
                                          
                                             […] EUR z 28. novembra 2014 spoločnosťou LRM;
                                          
                                       
                                             iv)
                                          
                                          
                                             […] EUR z 28. januára 2015 spoločnosťou LRM.
                                          
                                       
                           
               3.2.   Úvery
         
         
                     (21)
                  
                  
                     V rozhodnutí o začatí konania Komisia vyjadrila pochybnosti, či okrem úverov konvertovaných na kapitál, ako je uvedené v predchádzajúcom odôvodnení (20), boli tieto úvery od spoločností LRM a PMV vo výške […] EUR poskytnuté za trhových podmienok:
                     
                                 a)
                              
                              
                                 preklenovací úver vo výške […] EUR z 10. a 19. februára 2014 poskytnutý spoločnosťou LRM splatený 28. februára 2014 („úver 8“ a „úver 9“);
                              
                           
                                 b)
                              
                              
                                 úver vo výške […] EUR zo 16. mája 2014 poskytnutý spoločnosťami LRM ([…] EUR) a PMV ([…] EUR) („úver 10“);
                              
                           
                                 c)
                              
                              
                                 úver vo výške […] EUR z 29. apríla 2015 poskytnutý spoločnosťou LRM („úver 11“);
                              
                           
                                 d)
                              
                              
                                 preklenovací úver vo výške […] EUR poskytnutý spoločnosťou LRM v priebehu júla a augusta 2015 („úver 12“);
                              
                           
                                 e)
                              
                              
                                 […] EUR z preklenovacieho úveru vo výške […] EUR poskytnutého v polovici septembra 2015 spoločnosťou LRM (časť „úveru 13“);
                              
                           
               3.3.   Rekapitalizácia v novembri 2015
         
         
                     (22)
                  
                  
                     V rozhodnutí o začatí konania Komisia vyjadrila okrem iného pochybnosti, či sa navýšenie kapitálu a reštrukturalizácia akcionárskych úverov v novembri 2015 uskutočnili za trhových podmienok. Išlo na jednej strane o navýšenie kapitálu v hotovosti spoločnosťou LRM vo výške […] EUR (nad rámec konverzie […] EUR z úveru 13) a na druhej strane o prevzatie nesplatených častí úveru 10 od ďalších strán spoločnosťou LRM, ako aj o odpísanie častí istín a úrokov z úverov 10, 11 a 12 spoločnosťou LRM.
                  
               4.   KONKURZ PRÍJEMCU
         
         
                     (23)
                  
                  
                     11. mája 2017 bola vyhlásená platobná neschopnosť spoločnosti Solarworld, hlavného zákazníka spoločnosti Ducatt, ktorý generoval približne 30 % obratu spoločnosti Ducatt.
                  
               
                     (24)
                  
                  
                     Správna rada spoločnosti Ducatt následne 20. mája 2017 rozhodla o začatí konkurzného konania spoločnosti Ducatt. Na spoločnosť Ducatt bol 20. mája 2017 vyhlásený konkurz na základe súdneho rozhodnutia v konkurznom konaní vydaného Obchodným súdom mesta Hasselt 23. mája 2017, ktorý takisto vymenoval troch správcov konkurznej podstaty.
                  
               4.1.   Ukončenie obchodnej činnosti a predaj aktív príjemcu
         
         
                     (25)
                  
                  
                     V júli 2017 bola s konečnou platnosťou ukončená všetka obchodná činnosť spoločnosti Ducatt, a to po vypovedaní zmlúv všetkým jej zamestnancom a po zastavení výroby (4).
                  
               
                     (26)
                  
                  
                     Keďže neboli predložené žiadne ponuky na odkúpenie aktivít spoločnosti Ducatt s predpokladom nepretržitého pokračovania v činnosti, v auguste 2017 správcovia konkurznej podstaty odpredali aktíva, ktoré neboli spojené s výrobou (nábytok, počítače, náhradné diely, dopravné zariadenia, zásoby, obalový materiál, čistiace stroje atď.) prostredníctvom online aukcie viacerým rôznym kupcom.
                  
               
                     (27)
                  
                  
                     Hlavné výrobné aktíva si spoločnosť Ducatt prenajímala formou lízingu od tretích strán, ktoré si v dôsledku konkurzu tieto výrobné aktíva prevzali. Konkrétne, priestory a časť strojov (výrobná hala so sklárskou pecou, kancelárie a logistické priestory) boli prevzaté lízingovou spoločnosťou LRM Lease NV, kým linky na spracovanie skla (pre sklo zo sklenárskej pece) boli prevzaté lízingovými spoločnosťami ING Equipment Lease, KBC Lease a ES Finance.
                  
               
                     (28)
                  
                  
                     Podľa informácií, ktoré poskytlo Belgicko, sú výrobné priestory a kancelárie v súčasnosti prázdne, kým časti logistických priestorov sa prenajímajú rôznym logistickým spoločnostiam ako skladovacie priestory. V pláne je zbúranie výrobnej haly spolu s kanceláriami s cieľom rekultivovať pozemok, na ktorom sú vybudované, a naďalej prenajímať priestory logistickým spoločnostiam. Sklárska pec bola odstránená z výrobnej haly a bola demontovaná, pričom kamenné časti pece sa predali cez online aukciu uchádzačom s najvyššou ponukou a ďalšie komponenty pece boli vyradené po neúspešných pokusoch predať ich cez online aukciu.
                  
               4.2.   Bilancia aktív a pasív príjemcu a jeho likvidácia
         
         
                     (29)
                  
                  
                     Belgicko preukázalo, že záväzky spoločnosti Ducatt v konkurze dosahujú výšku asi 33,8 milióna EUR, pričom výška záväzkov spoločnosti Ducatt voči prednostným veriteľom (prevažne voči personálu, sociálnej poisťovni, bankám a lízingovým spoločnostiam) dosahuje 14,3 milióna EUR. Aktíva spoločnosti Ducatt v konkurze dosahujú výšku približne 3,6 milióna EUR.
                  
               
                     (30)
                  
                  
                     Okrem toho, ak by aj Komisia považovala štátnu pomoc Belgicka pre spoločnosť Ducatt za neoprávnenú a nezlučiteľnú s vnútorným trhom a nariadila by vrátenie takejto štátnej pomoci, nárok Belgicka na vrátenie štátnej pomoci v rámci konkurzného konania spoločnosti Ducatt by nebol podľa belgických zákonov o platobnej neschopnosti preferenčný. Keďže aktíva zďaleka nepostačujú na vyplatenie prednostných veriteľov, nie je realistické predpokladať, že by mohli byť uspokojené neprednostné pohľadávky, a to ani čiastočne.
                  
               
                     (31)
                  
                  
                     Nevyhnutnú likvidáciu spoločnosti Ducatt odsúva len množstvo prebiehajúcich právnych konaní, ktoré sa týkajú nárokov veriteľov a niektorých zamestnancov. Výsledok týchto konaní nezmení nič na tom, že súhrn prednostných nárokov prevyšuje aktíva spoločnosti Ducatt.
                  
               5.   ZÁVER
         
         
                     (32)
                  
                  
                     Komisia pripomína, že podľa článku 107 a článku 108 ZFEÚ je účelom právomocí Komisie zabrániť poskytnutiu pomoci nezlučiteľnej s vnútorným trhom. Pokiaľ ide o vymáhanie pomoci, súd zastáva vo svojej jurisprudencii stabilne stanovisko, že účelom právomoci Komisie nariadiť členským štátom vymáhanie pomoci, ktorú Komisia považuje za nezlučiteľnú s vnútorným trhom, je obnoviť situáciu pred udelením štátnej pomoci, ktorá je nezlučiteľná s vnútorným trhom (5).
                  
               
                     (33)
                  
                  
                     Inými slovami, jedným z cieľov kontroly štátnej pomoci je zabrániť poskytovaniu štátnej pomoci, ktorá je neoprávnená alebo nezlučiteľná s vnútornými trhom. Ďalším cieľom je zabezpečiť, aby sa obnovila situácia pred narušením hospodárskej súťaže v dôsledku štátnej pomoci nezlučiteľnej s vnútorným trhom.
                  
               
                     (34)
                  
                  
                     V tomto prípade nie je možné poskytnúť spoločnosti Ducatt už žiadnu pomoc. Rozhodnutie, v ktorom sa vyhlasujú už poskytnuté opatrenia za nezlučiteľné s vnútorným trhom a nariaďuje sa vrátenie pomoci, by v žiadnom prípade neviedlo k vráteniu pomoci (takéto vrátenie je zjavne nemožné) a nemalo by žiadny vplyv na platbu nárokov ďalších veriteľov.
                  
               
                     (35)
                  
                  
                     Konkrétnejšie Komisia poznamenáva, že obchodná činnosť spoločnosti Ducatt bola s konečnou platnosťou ukončená v dôsledku i) vypovedania všetkých zmlúv so zamestnancami spoločnosti Ducatt, ktorí sú teraz prevažne zamestnaní u iných zamestnávateľov; ii) demontovania výrobných zariadení spoločnosti Ducatt a predaja všetkých jej aktív, ktoré nesúvisia s výrobou, viacerým rôznym kupcom.
                  
               
                     (36)
                  
                  
                     Komisia navyše poznamenáva, že hlavné výrobné aktívum spoločnosti Ducatt, konkrétne sklárska pec, ktorú prevzala spoločnosť LRM Lease, bola demontovaná, a preto ju už nie je možné ponúknuť žiadnemu prevádzkovateľovi na trhu, a zároveň priestory, ktoré prevzala spoločnosť LRM Lease, sa nepoužívajú na účely týkajúce sa obchodnej činnosti spoločnosti Ducatt. Komisia napokon poznamenáva, že linky na spracovanie skla sú v držbe súkromných spoločností nezávislých od spoločnosti Ducatt a Flámskeho regiónu, ktorých obchodnou stratégiou je prenájom majetku a nie vykonávanie výrobnej činnosti porovnateľnej s činnosťou spoločnosti Ducatt. Z uvedených dôvodov sa Komisia domnieva, že je možné vylúčiť možnosť, že by iný podnik pokračoval v obchodnej činnosti spoločnosti Ducatt.
                  
               
                     (37)
                  
                  
                     Komisia ďalej poznamenáva, že príkaz na vymáhanie štátnej pomoci by nemal žiadny vplyv na platbu pohľadávok štátnej pomoci, ani žiadnych iných pohľadávok. Podľa belgických zákonov o konkurze by žiadosť o vrátenie štátnej pomoci v prípade záporného rozhodnutia Komisie týkajúceho sa vrátenia bola zaznamenaná ako nárok neprednostného veriteľa v rámci záväzkov spoločnosti Ducatt. Prednostné nároky veriteľov spoločnosti Ducatt v konkurznom konaní výrazne prevyšujú výšku aktív spoločnosti Ducatt v konkurze. Preto aj keby Komisia zistila, že spoločnosť Ducatt dostala protiprávnu a s vnútorným trhom nezlučiteľnú štátnu pomoc, nebolo by možné na základe tohto rozhodnutia ju vymáhať a rozhodnutie by nijako neovplyvnilo výsledok úhrady pohľadávok neprednostných veriteľov spoločnosti Ducatt.
                  
               
                     (38)
                  
                  
                     Jediným dôvodom zachovania spoločnosti Ducatt bez toho, aby vykonávala akúkoľvek obchodnú činnosť, je že sa čaká na výsledky niekoľkých prebiehajúcich právnych konaní týkajúcich sa pohľadávok veriteľov a zamestnancov. Po skončení týchto konaní bude spoločnosť Ducatt nevyhnutne zlikvidovaná a vymazaná z obchodného registra.
                  
               
                     (39)
                  
                  
                     Za týchto okolností by rozhodnutie Komisie, ktorým by kvalifikovala dotknuté opatrenia ako nezlučiteľnú pomoc, nemalo žiadny praktický účinok a formálne vyšetrovacie konanie začaté podľa článku 108 ods. 2 prvého pododseku ZFEÚ v súvislosti s dotknutými opatreniami už neslúži žiadnemu účelu,
                  
               PRIJALA TOTO ROZHODNUTIE:
         
            Článok 1
            Konanie začaté podľa článku 108 ods. 2 prvého pododseku ZFEÚ 19. mája 2016 v súvislosti so spoločnosťou Ducatt NV sa týmto ukončuje.
         
         
            Článok 2
            Toto rozhodnutie je určené Belgickému kráľovstvu.
         
         
            V Bruseli 26. mája 2020
            
               
                  Za Komisiu
               
               Margrethe VESTAGER
               
                  výkonná podpredsedníčka
               
            
         
         
            (1)  Ú. v. EÚ C 369, 7.10.2016, s. 27.
         
            (2)  Pozri poznámku pod čiarou č. 1.
         
            (3)  Na zasadnutí s Komisiou 20. júna 2016.
         
            (*)  Dôverná informácia
         
            (4)  Z dôvodu osobitostí fungovania sklárskej pece ju nebolo možné vypnúť okamžite a musela sa postupne ochladzovať, čo si vyžadovalo zapojenie istého počtu zamestnancov. Preto boli niektorí zamestnanci spoločnosti Ducatt zamestnaní do ukončenia procesu ochladzovania začiatkom júla 2017.
         
            (5)  Rozsudok súdu zo 14. septembra 1994 v spojených veciach C-278/92, C-279/92 a C-280/92 Španielsko/Komisia, ECLI:EU:C:1994:325, bod 75.